CELEX: 32022R0046
Language: lt
Date: 2022-01-13 00:00:00
Title: Komisijos įgyvendinimo reglamentas (ES) 2022/46 2022 m. sausio 13 d. kuriuo įgyvendinant Europos Parlamento ir Tarybos reglamentą (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004, nurodomos efektyvaus energijos vartojimo technologijos ir metodikos elementai įprastoms žvejybos laivų žvejybos pastangoms nustatyti

2022 1 14   
               
               
                  LT
               
               
                  Europos Sąjungos oficialusis leidinys
               
               
                  L 9/27
               
            
         KOMISIJOS ĮGYVENDINIMO REGLAMENTAS (ES) 2022/46
         2022 m. sausio 13 d.
         kuriuo įgyvendinant Europos Parlamento ir Tarybos reglamentą (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004, nurodomos efektyvaus energijos vartojimo technologijos ir metodikos elementai įprastoms žvejybos laivų žvejybos pastangoms nustatyti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos Parlamento ir Tarybos reglamentą (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004 (1), ypač į jo 18 straipsnio 5 dalį,
         kadangi:
         
                     (1)
                  
                  
                     Reglamento (ES) 2021/1139 18 straipsnio 1 dalimi leidžiama Europos jūrų reikalų, žvejybos ir akvakultūros fondo lėšomis suteikti paramą už žvejybos laivo, kurio bendrasis ilgis neviršija 24 metrų, pagrindinio arba pagalbinio variklio pakeitimą ar modernizavimą;
                  
               
                     (2)
                  
                  
                     Reglamento (ES) 2021/1139 18 straipsnyje nurodyta parama prisidedama prie konkretaus tikslo – didinti energijos vartojimo efektyvumą ir mažinti išmetamą CO2 kiekį pakeičiant arba modernizuojant žvejybos laivų variklius, nurodyto Reglamento (ES) 2021/1139 14 straipsnio 1 dalies b punkte;
                  
               
                     (3)
                  
                  
                     Reglamento (ES) 2021/1139 18 straipsnio 5 dalies antros pastraipos a punkte nurodyta, kad naujame variklyje turi būti naudojamos efektyvaus energijos vartojimo technologijos, todėl būtina nustatyti, kokios yra tos efektyvaus energijos vartojimo technologijos, padedančios mažinti išmetamą CO2 kiekį;
                  
               
                     (4)
                  
                  
                     Reglamento (ES) 2021/1139 18 straipsnio 5 dalies antros pastraipos c punkte nustatyta, kad valstybė narė turi apskaičiuoti, kad naujasis variklis išmeta 20 % mažiau CO2 arba naudoja 20 % mažiau degalų nei keičiamas variklis įprastomis atitinkamo laivo žvejybos pastangomis;
                  
               
                     (5)
                  
                  
                     tam, kad valstybė narė galėtų atlikti skaičiavimus, būtina apibrėžti, kas turėtų būti laikoma įprastomis atitinkamo laivo žvejybos pastangomis, atsižvelgiant į didelę žvejybos laivų, jų žvejybos būdų, kelionių atstumų ir apkrovos koeficientų, kurie laikui bėgant kinta ir kurie visi turi įtakos išmetamam CO2 kiekiui ir degalų sąnaudoms, įvairovę;
                  
               
                     (6)
                  
                  
                     siekiant sudaryti sąlygas nedelsiant taikyti šiame reglamente numatytas priemones, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (7)
                  
                  
                     šiame reglamente nustatytos priemonės atitinka Europos jūrų reikalų, žvejybos ir akvakultūros fondo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Naujuose varikliuose naudojamos efektyvaus energijos vartojimo technologijos
            Taikant Reglamento (ES) 2021/1139 18 straipsnio 5 dalies antros pastraipos a punktą, laikoma, kad naujuose žvejybos laivų varikliuose naudojamos efektyvaus energijos vartojimo technologijos, jei:
            
                        1)
                     
                     
                        jose naudojama:
                        
                                    a)
                                 
                                 
                                    vandenilis,
                                 
                              
                                    b)
                                 
                                 
                                    amoniakas,
                                 
                              
                                    c)
                                 
                                 
                                    vidaus degimo sistema,
                                 
                              
                                    d)
                                 
                                 
                                    kuro elementai,
                                 
                              
                                    e)
                                 
                                 
                                    elektros energija,
                                 
                              
                                    f)
                                 
                                 
                                    elektros energija ir vidaus degimo sistema (hibridinė sistema),
                                 
                              
                                    g)
                                 
                                 
                                    hibridinė sistema su kuro elementais,
                                 
                              
                  
                        2)
                     
                     
                        jų tipas patvirtintas pagal Europos Parlamento ir Tarybos reglamentą (ES) 2016/1628 (2).
                     
                  
         
            2 straipsnis
            Įprastos žvejybos laivų žvejybos pastangos
            Taikydamos Reglamento (ES) 2021/1139 18 straipsnio 5 dalies antros pastraipos c punktą, valstybės narės sprendimą, kas turi būti laikoma įprastomis žvejybos laivo, dėl kurio pateikta paramos paraiška, žvejybos pastangomis, priima atsižvelgdamos į šiuos elementus:
            
                        1)
                     
                     
                        atitinkamo žvejybos laivo charakteristikas ir žvejybos modelį,
                     
                  
                        2)
                     
                     
                        dešimties tipinių žvejybos reisų, įvykdytų per trejus kalendorinius metus iki paramos paraiškos pateikimo, vidurkį ir
                     
                  
                        3)
                     
                     
                        taikytus žvejybos būdus ir laiką, kurį atitinkamas žvejybos laivas praleido jūroje per tipinius žvejybos reisus.
                     
                  
         
            3 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 247, 2021 7 13, p. 1.
         
            (2)  2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53).